ሰሜን ኮርያ የኒኩሌር ግንባታዋን የማትገታ ከሆነ እራሷን አደጋ ላይ  ትጥላለች -ፕሬዚደንት ዶናልድ ትራምፕ
ሰሜን ኮሪያ የኒኩለር ግንባታዋን የማትገታ ከሆነ እራሷን ለአደጋ እንደምትዳርግ  የአሜሪካው ፕሬዚደንት ዶናልድ ትራምፕ ተናገሩ፡፡  የሁለቱ አገራት ወቅታዊ ሁኔታም በቀጣይ ወርሃ ሰኔ አጋማሽ ላይ ፊት ለፊት ተገናኝተው እንዲመክሩ  የተያዘለት ቀነ ቀጠሮ ላይ  እንቅፋት  ፈጥሯል ።የአሜሪካ ፕሬዝዳንት ዶናልድ ትራምፕ እንደተናገሩት የሰሜን ኮሪያው መሪ ኪም ጆንግ ኡን እጆቻቸውን ከሚያመርቱአቸው የኒኩለር መሣሪያ የማይሰበስቡ ከሆነ የሊቢያውን መሪ ሙአመር ጋዳፊን የገጠመው እጣ ፈንታ ይገጥመዋል ብለዋል፡፡ሚስተር ኪም በስልጣን ላይ መቆየት ከፈለገ የኒኩለር መርሃ ግብሩን መርሳት አለበት፡፡ ካልሆነ ግን በሊቢያው ሙአመር ጋዳፊ ላይ የወሰድነውን እርምጃ ልንወስድባቸው እንገደዳለን ሲሉ አስጠንቅቀዋል፡፡ በቀጣይ ወር ከሰሜን ኮሪያው መሪ ጋር ስር ነቀል ውይይት ለማድረግ እያጣሩ መሆናቸውን የሚገልጹቱ የአሜሪካው ፕሬዝዳንት ንግግሩ በስኬት የሚጠናቀቅ ከሆነ ለሀገሪቱ ጥበቃ ይደረግላታል ነው ያሉት ሲል አልጀዚራ ጽፏል፡፡"ኪም ሪፖርተሮችን ሰብስቦ ሀገሬ ባለጸጋ ሀገሩን እንደሚመራ ሲናገራቸው ሰማሁ ያሉት ትራምፕ ከአሜሪካ ጋር የሚያደርጉት ንግግር ካልሰመረ ሁሉም ነገር ከንቱ ይሆንባቸዋል ነው ያሉት፡፡የሰሜን ኮሪያው መሪ ኪም ጆንግ ኡን የአሜሪካን የአንድ ወገን የኒኩለር መርሃ ግብር ክልከላን በመቃወም ለሰኔ 12 የታቀደ የሲንጋፖር ታሪካዊውን ስምምነትን ልሰርዝ እችላለሁ በሚል መቃወማቸውን ተከትሎ የመጣ ነው ተብሏል፡፡የሚስተር ትራምፕ የደህንነት አማካሪ ጆን ቦልተን ፕሬዝዳንቱ ለማለት የፈለጉት የሊቢያን የኒኩለር መርሃ ግብር ለመግታት የተጠቀምነውን ሞዴል እንከተላለን ለማለት እንጂ እንደጋዳፊ ሁሉ ኪምም ይገደላሉ ለማለት አይደለም በሚል አስተባብሎታል፡፡ ሚስተር ቦልተን ለዚህ ማሳያ አድርገው ያስቀመጡትም በ2003 ሊቢያ የፈረመችውን ስምምነት ነው፡፡  ትራምፕ ለማለት የፈለጉት እኤአ በ2011 የሰሜን አትላንትክ የጦር ቃልኪዳን ኔቶ በሊቢያ ጉዳይ ጣልቃ በመግባት ሚስተር ጋዳፊን ለሞት ያመራ ውሳኔ እንደተላለፈ ሁሉ በሰሜን ኮሪያም ይሆናል ሲሉ ለዲፕሎማሲያቸውም ሳይጨነቁ ተናገሩ፡፡ስምምነቱን ለመሰረዝ ስለማሰባቸው የተጠየቁት ሚስተር ትራምፕ ምን የተቀየረ ነገር ኖሮ ሲሉ መልሰዋል፡፡ ይልቁንም ለሲንጋፖሩ ስምምነት ከወዲሁ ዝግጅት እየተደረገ መሆኑን ነው ትራምፕ ያነሱት፡፡ፕዮንግያንግ ግን ፤ ከአሜሪካ ዛቻ በተጨማሪ ሲዑል ከዋሽንግተን ጋር ወታደራዊ ልምምድ መጀመሯ ከሲንጋፖሩ ድርድር እንዲወጣ ይገፋፉኛል ነው የምትለው፡፡ ከደቡብ ኮሪያ ጋር የሚያደርገውን ወታደራዊ ልምምድ ለማቆም ስለማሰቡ የተተየቀው ፔንታጎን ግን የተቀየረ ነገር የለም ብሏል፡፡ፕዮንግያንግ የኒኩለር መሳሪያዋን በደቡብ ኮሪያ የተሰገሰጉትን የአሜሪካ ወታደሮች ጥቃት እንዳያደርሱባት የሀገሯን ደህንነት የምትጠብቅበት እንደሆነ ነው የምታስቀምጠው፡፡ከዚህ ቀደም በነበሩ ንግግሮችም ሰሜን ኮሪያ የኒኩለር መርሃ ግብሯን ለመግታት የአሜሪካን ወታደሮች ከሲዑል መውጣትን እንደ መስፈርት ማስቀመጧ አይዘነጋም፡፡ሰሞኑን ወደ ሰሜን ኮሪያ የተመላለሱት የአሜሪካው የውጭ ጉዳይ ሚኒስትር ማይክ ፖምፐዮ የሰሜን ኮሪያ የዲኒኩላራይዜሽን መርሃ ግብር  ስምምነት ዝርዝር ነገሮችን ያስቀመጠ መሆን ይገባዋል ነው ያሉት፡፡(ምንጭ:አልጀዚራ፣ ቢቢሲ እና ዘኢንዲፐንደንት)